钦定古今图书集成/历象汇编/岁功典/第037卷 > 《广西志书》 > 三月三日华林园马射赋〈有序〉北周庾信
## 钦定古今图书集成/历象汇编/岁功典/第037卷 > 《广西志书》 > 三月三日华林园马射赋〈有序〉北周庾信

臣闻“尧以仲春之月，刻玉而游河；舜以甲子之朝，披图而巡洛。夏后瑶台之上，或御二龙；周王元圃之前，犹骖八骏。” 我大周之创业也，南正司天，北正司地，平九黎之乱，定三危之罪。云纪御官，鸟司从职，皇王有秉历之符，元珪有成功之瑞，岂直天地合德，日月光华而已哉！皇帝以上圣之姿，膺下武之运，通乾象之“灵。启神明之德。” “夷典秩宗” ，见之《三》

《礼》，夔为《乐正》，闻之九成，克己备于礼容，威风总于戎政。加以卑宫菲食，皂帐绨衣，百姓为心，四海为念。西郊不雨，即动皇情；东作未登，弥回天眷。兵革无会，非有待于丹乌；宫观不移，故无劳于白燕。银瓮金船，山车泽马，岂止竹苇。〈一作“革。” 〉两草共垂甘露，青赤二气同为景星。雕题凿齿，识海水而来王；乌弋黄支，验东风而受吏。于时元鸟司历，苍龙御行。羔献冰开，桐叶。〈一作华〉《萍生》。〈一作合〉皇帝幸于华林之园，“玉衡正而泰阶平，阊阖开而勾陈转。千乘雷动，万骑云屯，落花与芝盖同飞，杨柳共春旗一色。”乃命群臣陈大射之礼。虽行祓禊之饮，即用春蒐之仪。止立行宫，裁舒帐殿，阶无玉璧。〈一作甃〉既异河间之碑；户不金铺，殊非许昌之赋。洞庭既张，承云乃奏，《驺虞》九节，《狸首》七章，正饰五彩之云，壸宁百福之酒。唐弓九合，冬干春胶，夏箭三成，青茎赤羽。于是选朱汗之马，校黄金之埒，红阳飞鹊，紫燕晨风，唐成公之骕骦，海西侯之千里，莫不饮羽衔竿，吟猿落雁，钟鼓震地，埃尘涨天，酒以罍行，肴由鼎进。彩则“锦市俱移，钱则铜山合徙，太史听鼓而论功，司马张旃而赏获，上则云布雨施，下则山藏海纳，实天下之至乐，景福之欢欣者也。”既若木将低，金波欲上，天颜惟穆，宾歌惟醉。虽复暂离北阙，聊宴西城，即同酆水之朝，更是岐山之会。小臣不举，奉诏为文，以管窥天，以蠡酌海，盛德形容，岂陈梗概。

岁次昭阳，月在大梁，其日上巳，其时少阳。春史司职，
青祇效祥，征万骑于平乐，开千门于建章，属车酾酒，
复道焚香，皇帝翊四围于帝闲，回六龙于天苑，对宣
曲之平林，望甘泉之长坂，华盖平飞，风乌细转，路直
城遥，林长骑远。帷宫宿设，帐殿开筵，傍临细柳，斜界
祈年，开鹤列之阵，靡鱼须之旃，行漏抱刻，前旌载鸢。
河湄薙草，渭口浇泉。堋云五色，的晕重圆。阳管既调，
春弦实抚。总章协律，成均树羽。翔凤为林，灵芝为圃。
草衔长带，桐垂细乳。鸟啭歌来，花浓霞聚。玉律调钟，
金𬭚节鼓。于是咀衔拉铁，逐日追风。并试长楸之埒，
俱下兰池之宫。鸣鞭则汗赭，入埒则尘红。既观贤于
大射，乃颁政于司弓。变三驱而画鹿，登百尺而悬熊。
繁弱振地，铁骊踏空。礼正六耦，诗歌《九节》。七札俱穿，
五豝同穴。弓如明月对堋，马似浮云向埒。雁失群而
行断，猿求林而路绝。控玉勒而摇星，跨金鞍而动月。
乃有六郡良家，〈一作六郡雄才〉《五陵豪》。〈一作高〉“选新回《马邑》之
兵，始罢龙城之战。”将军戎服来参，武䜩尚带。〈一作带尚〉流
星犹乘。〈一作乘犹〉奔电。始听鼓而唱筹，即移竿而标箭。马
喷沾衣，尘惊洒面。石堰水而浇园，花乘风而绕殿。熊
耳刻杯，飞云画罍。水衡之钱山积，织室之锦霞开。司
筵赏至，酒正杯来。至乐则贤乎《秋水》，欢笑则胜上春
台。既而日下泽宫，筵阑相圃。怅徙跸之留欢，眷回銮
之馀舞。〈一作武〉欲使石梁衔箭，铜山饮羽，横弧于楚水
之蛟，飞镞于吴亭之虎。况复恭己无为，南风在斯。非
有心于蜓翼，岂留情于戟枝。唯观揖让之礼，盖取威
雄之仪。